Кад је 27. децембра 1942. године формирана Седма крајишка ударна бригада, Раде је постао њен први командант. Недуго по формирању бригаде, јануара 1943. године, отпочела је Четврта непријатељска офанзива, током које је бригада најпре задржавала наступање надмоћнијих немачких снага од Бање Луке и Кључа. Потом је водила борбе око Мркоњић Града, Чардака, на Хрбинама, на Боровој Глави, код Шујице, штитећи повлачење Централне партизанске болнице. Одлуком Врховног штаба НОВ и ПОЈ, марта 1943. године бригада је ушла у састав Оперативне групе дивизија која се налазила под непосредном командном Врховног штаба. После завршетка офанзиве, Радетова бригада учествовала је у офанзиви кроз Херцеговину и Црну Гору.